એ જ રીતે શુક્રાચાર્યે દેવયાનીને કહ્યુંઃ જે મનુષ્ય હંમેશાં બીજાની કટુ વાતોને સહન કરી લે છે તેણે સંસાર જીતી લીધો છે એમ સમજવું. જે મનુષ્ય ક્રોધને અશ્વની જેમ લગામનો સહારો લીધા વિના કેવળ ઇશારાથી પોતાના વશમાં રાખે છે તેને સત્પુરુષો સારો સારથિ બનાવે છે. જે કેવળ લગામ ઉપર જ આધાર રાખે છે તે સારો સારથિ ગણાતો નથી. જે ક્રોધને શાંત ચિત્તથી દૂર કરી દે છે તેણે સંસારમાં બધું જ વશ કરી લીધું છે એમ સમજવું. જે ક્રોધને ક્ષમા દ્વારા સાપની જૂની કાંચળીની જેમ કાઢી નાખે છે તેને જ સત્પુરુષ કહેવામાં આવે છે. જે અત્યંત શ્રદ્ધાપૂર્વક ધર્માચરણ કરે છે, જે શાંતિ અને ક્ષમા દ્વારા બીજાનાં કટુવચનો સહન કરી લે છે તથા જે અત્યંત દુઃખી હોવા છતાં બીજાને દુઃખી કરતા નથી તે આ સંસારમાં પરમ પરમાર્થ અને શ્રેયને પાત્ર છે. એક મનુષ્ય જે સો વર્ષો સુધી પ્રત્યેક મહિનામાં એક એક અશ્વમેધ યજ્ઞનું અનુષ્ઠાન કરે છે તથા બીજો મનુષ્ય જે બધાં પ્રાણીઓની સામે ક્રોધ કરતો નથી તે બન્નેમાંથી અક્રોધીને શ્રેષ્ઠ માનવામાં આવે છે. નાની ઉંમરનાં કુમારો-કુમારીઓ પરસ્પર વેરભાવ કરે છે, કારણ કે તે પોતાનાં બળાબળને જાણતાં નથી, પણ બળાબળને જાણનાર બુદ્ધિમાન એમ કરતા નથી.